ଭିତରକନିକା ସୀମା ନିର୍ଦ୍ଧାରଣ ପ୍ରସଙ୍ଗରେ ବାଚସ୍ପତିଙ୍କ ରୁଲିଂ: ଜନପ୍ରତିନିଧିଙ୍କ ସହ ମନ୍ତ୍ରୀ ଆଲୋଚନା କରନ୍ତୁ
ଭୁବନେଶ୍ୱର(ବ୍ୟୁରୋ)/ରାଜନଗର,୩୦ା୧୧(ଡି.ଏନ.ଏ.):ଭିତରକନିକା ଜାତୀୟ ଉଦ୍ୟାନର ସୀମା ନିର୍ଦ୍ଧାରଣ ପୂର୍ବରୁ ସ୍ଥାନୀୟ ଲୋକ ପ୍ରତିନିଧିମାନଙ୍କୁ ଡାକି ଆଲୋଚନା କରିବାକୁ ଜଙ୍ଗଲ ଓ ପରିବେଶ ମନ୍ତ୍ରୀଙ୍କୁ ନିର୍ଦ୍ଦେଶ ଦେଇଛନ୍ତି ବାଚସ୍ପତି ସୂର୍ଯ୍ୟ ନାରାୟଣ ପାତ୍ର। ରବିବାର ଶୂନ୍ୟକାଳରେ ଭିତରକନିକାର ସୀମା ନିର୍ଦ୍ଧାରଣ ନେଇ କେନ୍ଦ୍ରାପଡ଼ା ଜିଲାର ବିଧାୟକମାନେ ଗୃହରେ ଉଦ୍ବେଗ ପ୍ରକାଶ କରିବା ପରେ ବାଚସ୍ପତି ଏନେଇ ରୁଲିଂ ଦେଇଥିଲେ। ବିଜେଡି ବିଧାୟକ ପ୍ରତାପ ଦେବ ଏହି ପ୍ରସଙ୍ଗ ଉଠାଇ କହିଥିଲେ, ଜଙ୍ଗଲ ଓ ପରିବେଶ ବିଭାଗ ଭିତରକନିକା ଅଭୟାରଣ୍ୟର ସୀମା ପୁନଃ ନିର୍ଦ୍ଧାରଣ ପାଇଁ ବିଜ୍ଞପ୍ତି ପ୍ରକାଶ କରିଛି। ହେଲେ ଏନେଇ ଜିଲାର ଲୋକ ପ୍ରତିନିଧିମାନଙ୍କ ପରାମର୍ଶ ନିଆଯାଇନାହିଁ କିମ୍ବା ଆଲୋଚନା କରାଯାଇନାହିଁ। ନୂତନ ସୀମା ନିର୍ଦ୍ଧାରଣ ଦ୍ୱାରା କେନ୍ଦ୍ରାପଡ଼ା ଜିଲାର ୪୦ ପ୍ରତିଶତ ଅଞ୍ଚଳ ଅଭୟାରଣ୍ୟ ଭିତରକୁ ଚାଲିଯିବ। ଅଭୟାରଣ୍ୟ ପରିସର ମଧ୍ୟକୁ ମହାକାଳପଡ଼ା, ଆଳି, ରାଜନଗର ନିର୍ବାଚନମଣ୍ଡଳୀର ଯେଉଁ ଅଞ୍ଚଳ ନିଆଯାଇଛି ସେଠାରେ ଆଦୌ ଜଙ୍ଗଲ ନାହିଁ। ଉକ୍ତ ଅଞ୍ଚଳରେ ବିଭିନ୍ନ ବିକାଶମୂଳକ କାର୍ଯ୍ୟ ଓ ସରକାରୀ ପ୍ରକଳ୍ପ ଚାଲିଥିବାରୁ ଅଭୟାରଣ୍ୟ ମଧ୍ୟକୁ ଗଲେ ଉକ୍ତ କାମ ଅଟକିଯିବ। ତେଣୁ ବିଜ୍ଞପ୍ତି ପ୍ରକାଶ ପୂର୍ବରୁ ଲୋକ ପ୍ରତିନିଧିଙ୍କ ସହ ଆଲୋଚନା ଲାଗି ବିଭାଗୀୟ ମନ୍ତ୍ରୀଙ୍କୁ ନିର୍ଦ୍ଦେଶ ଦେବାକୁ ସେ ବାଚସ୍ପତିଙ୍କୁ କହିଥିଲେ।  
ବିଜେଡି ବିଧାୟକ ଅତନୁ ସବ୍ୟସାଚୀ ନାୟକ କହିଥିଲେ ଯେ, ପ୍ରକୃତି ସଙ୍ଗେ ସଙ୍ଗେ ମଣିଷ ମଧ୍ୟ ବଞ୍ଚତ୍ବା ଆବଶ୍ୟକ। ବାସ୍ତବତାକୁ ଦେଖି ସରକାର ସୀମା ପୁନଃ ନିର୍ଦ୍ଧାରଣ କରିବାକୁ ସେ କହିଥିଲେ। ଅଭୟାରଣ୍ୟ ଭିତରକୁ ଜନବସତି ଅଞ୍ଚଳ ଚାଲିଗଲେ ସେଠାରେ ଖୁଣ୍ଟଟିଏ ପୋତିହେବ ନାହିଁ କି ମୋରମ ଗଣ୍ଡାଏ ପକାଇ ହେବ ନାହିଁ। ରାସ୍ତା, ସ୍କୁଲ୍, ହସ୍ପିଟାଲ କିଛି ନିର୍ମାଣ କରାଯାଇପାରିବ ନାହିଁ। ସୀମା ପୁନଃ ନିର୍ଦ୍ଧାରଣରେ ଗୁଗୁଆ, ସୁନିତି, ଲାଞ୍ଜୁଡ଼ା ଓ ଜମ୍ବୁ ଆଦି ପଞ୍ଚାୟତ ଅଭୟାରଣ୍ୟ ପାଲଟିଯିବ। ଏହି ଇଲାକାରେ ଥିବା ଲୋକେ କୁଆଡ଼େ ଯିବେ ବୋଲି ସେ ପ୍ରଶ୍ନ କରିଥିଲେ। ଲୋକଙ୍କ ସମସ୍ୟା ପ୍ରତି ଦୃଷ୍ଟିଦେଇ ଡିଲିମିଟେଶନ ପ୍ରକ୍ରିୟାରୁ ଜଙ୍ଗଲ ବିଭାଗ ଓହରିବାକୁ ସେ ଦାବି କରିଥିଲେ। ବିଜେଡି ବିଧାୟକ ଧ୍ରୁବଚରଣ ସାହୁ କହିଥିଲେ ଯେ, ୪୫ବର୍ଷ ପରେ ଭିତରକନିକାର ସୀମା ପୁନଃ ନିର୍ଦ୍ଧାରଣ କରାଯାଉଛି। ୫୨ଟି ଗ୍ରାମକୁ ବାଦ୍ ପକାଇଥିଲେ ମଧ୍ୟ ୫୫ ବର୍ଗ କିଲୋମିଟରକୁ ଅଭୟାରଣ୍ୟ ପରିସର ମଧ୍ୟରେ ଯୋଡ଼ିଛନ୍ତି। ଏଥିରେ ରାଜନଗରର ୨୫ ପଞ୍ଚାୟତର ୨୨୬ ଗ୍ରାମ, ଆଳିର ୧୨ ପଞ୍ଚାୟତର ପାଖାପାଖି ୯୨ ଗ୍ରାମ ଏବଂ ମହାକାଳପଡ଼ାର ଅନେକ ଅଞ୍ଚଳ ଏଥିରେ ରହିଛି। ପ୍ରାୟ ୨.୫ଲକ୍ଷ ଜନବସତି ଏହାମଧ୍ୟରେ ରହିଛନ୍ତି। ସ୍ଥାନୀୟ ଲୋକ ଓ ଜନପ୍ରତିନିଧିଙ୍କ ମତାମତକୁ ନେଇ ଅଭୟାରଣ୍ୟ ଘୋଷଣା କରିବା କଥା। ମାତ୍ର ତାହା ହୋଇନାହିଁ। ଏହାଦ୍ୱାରା ଆଗାମୀ ଦିନରେ ୩ଟି ନିର୍ବାଚନମଣ୍ଡଳୀର ଜନସାଧାରଣ ସମସ୍ୟା ଭୋଗିବେ। କୌଣସି ସରକାରୀ ଯୋଜନା କାର୍ଯ୍ୟକାରୀ ହୋଇପାରିବ ନାହିଁ ସେ କହିଥିଲେ। ବିଧାୟକମାନଙ୍କ ଉଦ୍ବେଗକୁ ଦୃଷ୍ଟିରେ ରଖି ବାଚସ୍ପତି ଉପରୋକ୍ତ ନିର୍ଦ୍ଦେଶ ଦେଇଥିଲେ।